als_Latn dik_Latn sag_Latn
Juventus-Inter konsiderohet si derbi i Italisë, por për zikaltrit një duel me “Zonjën e vjetër” është një makth i vërtetë. Dhe kjo sepse bardhezinjtë janë ekipi ndaj të cilit milanezët kanë humbur në më shumë raste në Serinë A dhe ndaj të cilit kanë pësuar më shumë gola (235), krahasuar me rivalet e tjera. Por nuk mbaron me kaq, sepse Interi është edhe kundërshtari më i mposhtur nga Juvja deri tani në kategorinë e më të mirave. Si zikaltrit, ashtu edhe bardhezinjtë kanë gjetur rrugën e golit në 4 takimet e tyre të fundit në Serinë A e në total janë realizuar 13 gola.
Torinezët gjithashtu u kanë shënuar rivalëve të tyre në “San Siro” në 8 takimet e fundit. Rekordi i “Zonjës” për më shumë gola të shënuar në një takim, është arritur pikërisht në një sfidë ndaj Interit, ku në qershorin e 1961-it ata triumfuan 9-1. Ndeshja e fundit mes dy ekipeve ishte më 2 shkurt në Torino, ku Interi u mund 3-1. Zikaltrit suksesin më të vonë në transfertë e morën në nëntor të 2012-it, ku triumfuan 1-3. Precedentët – Në Serinë A, bardhezinjtë dhe zikaltrit janë ndeshur 162 herë mes tyre. “Zonja e vjetër” ka një të kaluar më të hijshme në duelet me milanezët, pasi ka fituar në 77 dhe ka humbur në 45 të tilla.
Ndërkohë që në Torino janë luajtur mes këtyre dy skuadrave 81 ndeshje, ku vendësit kanë fituar 56 herë, kurse milanezët kanë rrëmbyer tri pikët vetëm në 11 raste. Në këto 81 takime, në Torino ka edhe një diferencë sa u përket golave të shënuar. Kështu “Zonja” e ka tundur rrjetën 146 herë, kurse milanezët vetëm 65 herë, pra më pak sesa gjysma. Të dyja ekipet kanë qenë më produktive në pjesën e dytë të lojës, ku kanë shënuar respektivisht 83 dhe 35 gola, krahasuar me 45 minutat e para ku kanë shënuar 63 dhe 28 gola.
Krahasimi i bomberave – Golashënuesi më i mirë i Juventusit (dhe i Italisë), deri në këto momente të sezonit është Karlos Tevezi me 10 rrjeta në kampionat. Sa u përket zikaltërve, sulmuesi më prodhimtar ka qenë Mauro Ikardi me 8 gola në kampionat. Argjentinasi i Interit i ka realizuar 4 gola “Zonjës” në tri takime dhe asnjë ekipi tjetër s’i ka shënuar më shumë në Serinë A. Sfida e Tevezit – Dëshira e “Apashit” është që ta nisë vitin 2015 dhe sidomos të mund të ndëshkojë Interin, të vetmen skuadër të madhe në Serinë A që nuk ka arritur t’i bëjë gol. Ndaj zikaltërve, Tevezi ka luajtur dy herë, por e ka pasur të pamundur që të mposhtë gardianin Handanoviç.
als_Latn als_Latn als_Latn als_Latn